
Nr. 387

AVIZ

asupra propunerii legislative privind înfiinţarea 

oraşului Felix
Cu adresa nr. 210 din 3 septembrie 2002, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind înfiinţarea oraşului Felix. 

În urma examinării, în şedinţa din data de 02 octombrie 2002, Comisia, cu unanimitate de voturi, a hotărât respingerea din următoarele considerente:

Potrivit art. 3 alin. (1) din Legea nr. 351/2001 privind aprobarea Planului de amenajare a teritoriului naţional – Secţiunea a IV-a – Reţeaua de localităţi, trecerea localităţilor de la un rang la altul se face “prin lege, la propunerea consiliilor locale, cu consultarea populaţiei prin referendum şi a instituţiilor locale implicate,  în condiţiile legii, cu respectarea principalilor indicatori cantitativi şi calitativi minimali prevăzuţi în anexa nr. II, pentru localităţile urbane, şi în anexa nr. IV, pentru localităţile rurale”.

Cum înfiinţarea oraşului Felix presupune trecerea comunei Sînmartin la rangul de oraş, este necesară consultarea locuitorilor acestei unităţi administrativ – teritoriale prin referendum, organizat în condiţiile Legii nr. 3/2000.

De asemenea, nu este anexată fişa municipiului Oradea, în forma în care va rămâne după desprinderea comunei Sînmartin, cu toate localităţile din componenţa sa actuală, pentru a se putea evalua gradul de îndeplinire a principalilor indicatori calitativi şi cantitativi minimali prevăzuţi la pct. 1.0 al Anexei nr. II la Legea nr. 351/2001.

